**יובל חלמיש** (נולד ב-1957) הוא תת-אלוף במילואים בצה"ל, כיהן כקצין חיל מודיעין השדה ראשי וקצין מודיעין ראשי.

ביוגרפיה
--------

חלמיש נולד ולמד בבנימינה, בנם של רבקה ואיסר חלמיש ז"ל, בכיר בפלמ"ח ובצה"ל.

עם גיוסו לצה"ל התנדב לקורס טיס, אך הודח לאחר חמישה חודשים, התנדב לצנחנים ושירת בגדוד 202. לאחר קורס קצינים ובעקבות פציעה שהביאה להורדת הפרופיל הרפואי שלו, עבר חלמיש לחיל המודיעין. שירת כקצין מודיעין בסיירת שקד, עוזר קמ"ן בחטיבת הבקעה וקצין מודיעין של חטיבת הערבה. בשנים 1980-1982 היה חלמיש קצין המודיעין של חטיבת הצנחנים, ולקח חלק בתכנון וביצוע הפשיטות והמבצעים שביצעה החטיבה בלבנון בתקופה שקדמה למלחמת לבנון הראשונה. במלחמה, כקמ"ן החטיבה, לחם חלמיש בקרבות שניהלה החטיבה, בפיקוד יורם יאיר, מן הנחיתה מן הים בשפך אוואלי ועד מבואות ביירות. בשנת 1983 שימש עוזר ראש לשכת הרמטכ"ל. בהמשך שירת כקצין המודיעין במפקדת קחצ"ר והמפקדה למבצעים מיוחדים. לאחר לימודים במכללה הבין-זרועית לפיקוד ולמטה שירת במחלקת המחקר באגף המודיעין כראש ענף יעדים בזירת טרור וראש ענף מחקר סוריה. שירת כקצין המודיעין של עוצבת געש ברמת הגולן, לאחר לימודי תואר ראשון קודם לדרגת אלוף-משנה ומונה למפקד המרכז למודיעין וסיור, בשנים 1995-1998 שימש כקצין המודיעין של פיקוד הצפון, לאחר לימודים במכללה לביטחון לאומי מונה לראש מחלקת איסוף באגף המודיעין. ביולי 2003 קודם לדרגת תת-אלוף ומונה לקצין מודיעין שדה ראשי.

באפריל 2005 מונה לקצין מודיעין ראשי ושירת בתפקיד זה בתקופת מלחמת לבנון השנייה ובמבצע עופרת יצוקה, על תפקוד המודיעין בזמן מלחמת לבנון השנייה מתח ביקורת וציין כי תפקוד קציני המודיעין בשטח, נעשה "בחוסר מקצועיות וברמה בינונית ומטה". כקמנ"ר, היה חלמיש אחד ממקימי "תוכנית חבצלות", תוכנית הדגל של חיל המודיעין, בשנת 2004. במאי 2009 הושאל מצה"ל ומונה לראש אגף מדיניות ביטחון במטה לביטחון לאומי, אגף המרכז את הטיפול בהיבטי הביטחון הקשורים לביטחון הלאומי של מדינת ישראל, ובהם הובלת הערכת מצב הביטחון הלאומי, גיבוש ניירות עמדה בנושאי תפיסת הביטחון ומדיניות הביטחון, ריכוז עבודת המטה בתחומי מדיניות ביטחון הפנים והגנת העורף והפעלת חדר המצב הלאומי. בנובמבר 2009 מונה על ידי הרמטכ"ל גבי אשכנזי לאחראי על ריכוז בדיקות צה"ל בכל הנוגע לממצאי צוות הבדיקה של האו"ם בנושא העימות בעזה. ביוני 2010 מונה על ידי אשכנזי לחבר בוועדה בראשות גיורא איילנד, לבדיקת התנהלות צה"ל במבצע "רוחות שמיים", המשט לעזה.

לאחר שחרורו מונה למנכ"ל כפר נהר הירדן ולאחר מכן למנכ"ל המרכז למורשת המודיעין.

לקריאה נוספת
------------

* יובל חלמיש, מאוואלי - לביירות, זווית הצנחנים, "ישראל דיפנס", ‏ 05.06.2012.

קישורים חיצוניים
----------------

* יוני שנפלד ונועה הורוויץ, קמ"ן נטול אגו, אתר צה"ל, 20 במאי 2009
* דוד צור, ‏איך זה נראה ממבט מפקדת החיל, **מבט מל"מ** 47, דצמבר 2006, עמ' 12
* עמוס הראל‏, קצין מודיעין ראשי: תפקדנו ברמה בינונית במלחמה, באתר וואלה!‏, 7 בינואר 2007.

הערות שוליים
------------

1. ↑  יורם יאיר, "**אתי מלבנון**" - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990, עמוד 94.
2. ↑  יובל חלמיש, "**מאוואלי - לביירות, זווית הצנחנים**", "ישראל דיפנס" 8, מאי - יוני 2012, עמוד 92.
3. ↑  אמיר בוחבוט‏, "הטנק הראשון חטף שלושה טילים. היו צרחות בקשר", באתר וואלה!‏, 8 ביוני 2012
4. ↑  רני סנה, נחשפה מפת טרור של החמאס, אתר דובר צה"ל, ‏ 09.01.2009.
5. ↑  עמוס הראל, בכיר באמ"ן: מודיעין השטח בעת המלחמה תיפקד בינוני ומטה, באתר הארץ, 7 בינואר 2007
6. ↑  אמיר בוחבוט, ישראל תפיץ דוח בדיקה לאירועי "עופרת יצוקה", באתר nrg‏, 12 בינואר 2010.

| קציני הגנת גבולות ראשיים סמל החיל |
| --- |
| קציני איסוף קרבי ראשיים  | אמנון סופרין • יובל חלמיש • גיא ליפקין • אריאל קארו • אלי פולק • גיא בר-לב • מרדכי כהנא |
| קציני איסוף קרבי ראשיים  ומפקדי מערך הגנת הגבולות | מרדכי כהנא • דן נוימן (ממלא מקום) • אמיר אבשטיין |
| קציני הגנת גבולות ראשיים סמל החיל | אמיר אבשטיין • עמית ימין • אליעד מואטי |

| קציני מודיעין ראשיים  |
| --- |
| 

|  |
| --- |
| דב תמרי • חיים בנימיני • צבי שילר • אריה בנטוב • גיורא זורע • אורן שחור • דורון תמיר • חיים יפרח • דודו צור • משה שחורי • יובל חלמיש • אריאל קארו • אלי בן-מאיר • משה שנייד • יובל שמעוני • אבי קינן |

 |